CELEX: 32020R1569
Language: et
Date: 2020-07-23 00:00:00
Title: Komisjoni delegeeritud määrus (EL) 2020/1569, 23. juuli 2020, millega muudetakse Euroopa Parlamendi ja nõukogu määruse (EL) nr 692/2011 I lisa majutusettevõtetes peatuvate külaliste elukohariigi liigitamise osas seoses Ühendkuningriigi liidust väljaastumisega (EMPs kohaldatav tekst)

29.10.2020   
               
               
                  ET
               
               
                  Euroopa Liidu Teataja
               
               
                  L 359/1
               
            
         KOMISJONI DELEGEERITUD MÄÄRUS (EL) 2020/1569,
         23. juuli 2020,
         millega muudetakse Euroopa Parlamendi ja nõukogu määruse (EL) nr 692/2011 I lisa majutusettevõtetes peatuvate külaliste elukohariigi liigitamise osas seoses Ühendkuningriigi liidust väljaastumisega
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 6. juuli 2011. aasta määrust (EL) nr 692/2011, mis käsitleb Euroopa turismistatistikat, (1) eriti selle artikli 3 lõiget 2,
         ning arvestades järgmist:
         
                     (1)
                  
                  
                     1. veebruaril 2020 lahkus Ühendkuningriik Euroopa Liidust.
                  
               
                     (2)
                  
                  
                     Vastavalt Euroopa Parlamendi ja nõukogu määrusele (EL) nr 692/2011 peavad liikmesriigid esitama komisjonile (Eurostatile) andmed majutusettevõtete mahutavuse ja täituvuse kohta kooskõlas kõnealuse määruse I lisaga. Selles lisas on muu hulgas määratletud kategooriad, mida tuleb kasutada majutusettevõtetes peatuvate külaliste elukohariigi või elukoha geograafilise piirkonna puhul.
                  
               
                     (3)
                  
                  
                     Määrus (EL) nr 692/2011 sisaldab kaudset viidet Ühendkuningriigile kategoorias „Euroopa Liit (liit), eraldi märkida: iga liikmesriik“ I lisa 2. jao suhtes kohaldatava liigituse alusel, nagu on loetletud I lisa 3. jaos.
                  
               
                     (4)
                  
                  
                     Pärast Ühendkuningriigi väljaastumist liidust ei kuulu Ühendkuningriik enam sellesse kategooriasse. Seetõttu ei ole liikmesriigid määruse (EL) nr 692/2011 kohaselt enam kohustatud esitama Ühendkuningriigi kohta eraldi andmeid.
                  
               
                     (5)
                  
                  
                     Liidu turismitööstusel on tähtis koht liikmesriikide majanduses, sest turismitegevus kujutab endast suurt tööhõive allikat. Euroopa turismistatistika on oluline, et anda hinnang turismisektori konkurentsivõimele ning turismimahule ja -voole.
                  
               
                     (6)
                  
                  
                     Võttes arvesse Ühendkuningriigi tähtsust liidu turismituru jaoks, on oluline tagada liikmesriikide poolt Ühendkuningriigi kohta esitatavate andmete järjepidevus pärast Ühendkuningriigi väljaastumist liidust.
                  
               
                     (7)
                  
                  
                     Seoses Ühendkuningriigi muutumisega kolmandaks riigiks tuleb vastavalt muuta Ühendkuningriigi positsiooni majutusettevõtetes peatuvate külaliste asukohariigi ja geograafilise asukoha liigituses.
                  
               
                     (8)
                  
                  
                     Seepärast tuleks muuta määruse (EL) nr 692/2011 I lisa 3. jagu „E. Riigid ja geograafilised piirkonnad“, et lisada Ühendkuningriik majutusettevõtetes viibivate külaliste eraldi elukohariigina. Selline ajakohastamine viib Ühendkuningriigi üksnes ühest kategooriast teise ning seetõttu ei mõjuta see aruandluskoormust ega muuda kohaldatavat kontseptuaalset alusraamistikku.
                  
               
                     (9)
                  
                  
                     Ei ole soovitatav viia riiki või geograafilist piirkonda vaatlusaasta jooksul ühest alamkategooriast teise. Seepärast on soovitatav kohaldada muudetud liigitust kogu vaatlusaasta 2020 suhtes ja edaspidi.
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määruse (EL) nr 692/2011 I lisa muudetakse järgmiselt.
            3. jao punkti „E. Riigid ja geograafilised piirkonnad“ muudetakse järgmiselt:
            
                        1)
                     
                     
                        kolmas taane asendatakse järgmisega:
                        
                                    „—
                                 
                                 
                                    muud Euroopa riigid (mis ei kuulu liitu ega EFTAsse, välja arvatud Ühendkuningriik, Venemaa, Türgi, Ukraina);“;
                                 
                              
                  
                        2)
                     
                     
                        taande „— Venemaa;“ ette lisatakse järgmine taane:
                        
                                    „—
                                 
                                 
                                    Ühendkuningriik;“.
                                 
                              
                  
         
            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas ja seda kohaldatakse alates vaatlusaastast 2020.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 23. juuli 2020
            
               
                  Komisjoni nimel
               
               
                  eesistuja
               
               Ursula VON DER LEYEN
            
         
         
            (1)  ELT L 192, 22.7.2011, lk 17.